ทางตัน ?
*หากมองสถานการณ์ของตลาดหุ้นไทยอิงกับแรงซื้อที่มีเข้ามาเป็นระรอก “โมนิก้า” ขอบอกตามตรงว่า มันเป็นจังหวะที่ทำให้ตลาดหุ้นไทยดีขึ้นแค่ประเดี๋ยวประด๋าว เพราะยังไม่มีข้อมูลในส่วนไหนที่ทำให้นักลงทุนมั่นใจว่า หุ้นจะทะยานขึ้นไป 1,750 จุด ในเร็ว ๆ นี้ ส่งผลให้ดัชนีเริ่มย่อตัวลงมา และสะบัดตัวขึ้นในบางวันนั้น เดี๊ยนถือเป็นเรื่องที่นักเล่นต้องเริ่มอ่านจังหวะให้ขาดนะจะบอกให้
29 ก.ค. 2562

เจาะกระดาน : โมนิก้าและทีมงาน
*หากมองสถานการณ์ของตลาดหุ้นไทยอิงกับแรงซื้อที่มีเข้ามาเป็นระลอก “โมนิก้า” ขอบอกตามตรงว่า มันเป็นจังหวะที่ทำให้ตลาดหุ้นไทยดีขึ้นแค่ประเดี๋ยวประด๋าว เพราะยังไม่มีข้อมูลในส่วนไหนที่ทำให้นักลงทุนมั่นใจว่า หุ้นจะทะยานขึ้นไป 1,750 จุด ในเร็ว ๆ นี้ ส่งผลให้ดัชนีเริ่มย่อตัวลงมา และสะบัดตัวขึ้นในบางวันนั้น เดี๊ยนถือเป็นเรื่องที่นักเล่นต้องเริ่มอ่านจังหวะให้ขาดนะจะบอกให้
*เนื่องจากอาการดังกล่าวเกิดขึ้นซ้ำไปซ้ำมาหลายครั้งด้วยกัน และตามตำรามีการพูดถึงลักษณะเหวี่ยงตัวของดัชนีในแบบนี้ว่า เป็นการเลือกทางเดินอีกครั้งหนึ่ง ส่วนจะเป็นน้ำหนักในทางไหนมากกว่ากัน อันนี้ต้องติดตามดูกันต่อไปอย่างใกล้ชิด แต่สำหรับความคิดของสาวมาดมั่นอย่าง “โมนิก้า” กลับมองเรื่องนี้เป็นการส่งสัญญาณให้รู้ว่า ดัชนีเริ่มจะไปต่อไม่ไหวแล้วนะคะ
*ฉะนั้นการอ่อนตัวลงมายืนอยู่ที่ 1,717.97 จุด ลบไป 12.93 จุด ด้วยมูลค่าการซื้อขาย 5.88 หมื่นล้านบาท ย่อมเป็นสถานการณ์ที่นักลงทุนต้องพิจารณาถึงความเป็นไปได้ที่หุ้นบลูชิพจะขึ้นต่อมีไหม ? พร้อมกันนั้นก็ถึงเวลาที่นักเล่นควรจะต้องเหลียวหลังมามองหุ้นขนาดกลางและขนาดเล็กเพื่อเพิ่มทางเลือกให้กับตัวเอง เพราะหุ้นกลุ่มดังกล่าวหลายตัวมีสตอรี่การเติบโตค่อนข้างดีพะยะค่ะ
*นำโด่งแซงทางโค้งมาแต่ไกล ต้องยกให้กับดาวรุ่งที่กลับมาใหม่อย่าง ICHI หลังจากไต่ระดับขึ้นอย่างช้า ๆ มาสักระยะหนึ่ง จนล่าสุดยืนปิดที่ 8.15 บาท ลบไป 0.05 บาท หรือลงไป 0.60% ด้วยมูลค่าการซื้อขาย 32 ล้านบาท “โมนิก้า” ถือเป็นช็อตเด็ดที่แนะนำให้แฟนคลับหาโอกาสช้อนซื้อเมื่ออ่อนตัวลงมา เพราะของมันเห็นกันมาตั้งแต่ไก่โห่ว่า ผลงานในงวดนี้น่าจะดีขึ้นนะนายจ๋า !
*เหมือนกับในรายของ III เล็กพริกขี้หนูแอบซุ่มโป่งทำธุรกิจแบบเงียบ ๆ มาระยะหนึ่ง จนเหยี่ยวข่าวสาวแอบไปเห็นโปรเจกต์ที่กำลังจะทำสุดแสนจะเลิศล้ำ จึงมั่นใจว่า ปีนี้จะลอยติดลมบนอย่างแน่นอน และเหตุการณ์ดังกล่าวก็เป็นหนึ่งในประเด็นที่ทำให้หุ้นมีวอลุ่มหนาขึ้น จึงไม่ต้องกังวลกับการอ่อนตัวลงมาปิดที่ 6.75 บาท ลบไป 0.20 บาท หรือลงไป 2.90% ด้วยมูลค่าการซื้อขาย 97 ล้านบาท มันแสดงถึงความต้องการสูง หุ้นมีโอกาสกระชากขึ้นไปอีกนะจ๊ะ
*ส่วนในรายของ AMANAH กระชากขึ้นไปทำจุดสูงสุดบริเวณ 2.58 บาท ก่อนจะย้อยตัวลงมาปิดที่ 2.44 บาท ลบไป 0.02 บาท หรือลงไป 0.80% ด้วยมูลค่าการซื้อขาย 135 ล้านบาท “โมนิก้า” แน่ใจเหลือเกินว่า อาการย่อตัวเที่ยวนี้ไม่ใช่ปัญหาใหญ่ (หากกำไรมาตามนัดเหมือนที่แมงลือเม้าท์) เพราะวันนี้ไม่ได้มีรายการพิเศษแบบ คุณขอมา..เราจัดให้ ผสมโรงกับพรายกระซิบยืนยันหนักแน่นเหลือเกินว่า รอบนี้ไม่ธรรมดา จึงต้องดูกันต่อไปเจ้าค่ะ
*อีกช็อตหนึ่งที่มาคล้าย ๆ กันก็คือ NER ก่อนหน้านี้ไต่ระดับขึ้นอย่างช้า ๆ จากบริเวณราคา 2.10 บาท จนสุดท้ายขึ้นไปยืนถึง 2.94 บาท ก่อนจะโดนทุบลงมายืนที่ 2.78 บาท ลบไป 0.04 บาท ด้วยมูลค่าการซื้อขาย 93 ล้านบาท “โมนิก้า” มองเป็นช็อตการพักตัวเพื่อหาจังหวะถีบตัวขึ้นไปใหม่ ซึ่งเป็นโอกาสดีสำหรับคนที่มีเงินเย็น และเน้นลงทุนระยะยาวมากกว่าระยะสั้น เพราะการขึ้นเที่ยวก่อนใช้เวลานานถึง 2 เดือนนะจ๊ะ
*ทางด้านของดีในตำนานอย่าง KAMART ถือเป็นจังหวะที่ทำให้ “โมนิก้า” ต้องชะโงกหน้าออกมาดูสักนิดหนึ่ง หลังพยายามเปลี่ยนฐานใหม่ที่สูงขึ้นกว่าเดิม ผนวกกับก่อนหน้านี้เคยเห็นการถีบตัวขึ้นแรงมาพักหนึ่ง เดี๊ยนถึงมองการขึ้นมาปิดที่ 6.20 บาท บวกไป 0.40 บาท หรือขึ้นไป 6.90% ด้วยมูลค่าการซื้อขาย 117 ล้านบาท น่าจะเป็นช็อตที่ต้องไปเล่นต่อ หลังเก็งกันว่า ผลงานจะเติบโตอย่างมีนัยสำคัญเจ้าค่ะ
*ตรงกันข้ามกับในรายของ SRICHA กระชากขึ้นมาปิดที่ 11.20 บาท บวกไป 1.50 บาท หรือขึ้นไป 15.45% ด้วยมูลค่าการซื้อขาย 100 ล้านบาท มันเป็นจังหวะที่นักเล่นต้องคิดให้ดีเป็นพิเศษ เพราะก่อนหน้านี้ก็เคยวิ่งขึ้นแรงแบบนี้ สุดท้ายก็ลงไปกองไม่เป็นท่า “โมนิก้า” ถึงอยากให้แฟนคลับสังเกตการย่อตัวของหุ้นเป็นหลัก เพราะอาการดังกล่าวเริ่มเกิดขึ้นเมื่อใด เท่ากับต้องแยกตัวโดยด่วนนะจะบอกให้
*ส่วนในรายของ PSTC ทะยานขึ้นอย่างร้อนแรงเป็นเวลาหลายวัน ทั้งที่ก่อนหน้านี้สงบนิ่งไม่ไหวติงใด ๆ “โมนิก้า” ย่อมมองเป็นช็อตที่น่าจะมีอะไรซ่อนอยู่แน่ ๆ และเป็นจังหวะที่ขาลุยต้องรีบโหนกระแส หลังหุ้นขึ้นมายืนปิดที่ระดับ 0.75 บาท บวกไป 0.03 บาท หรือขึ้นไป 4.15% ด้วยมูลค่าการซื้อขาย 87 ล้านบาท มันเป็นไฟต์บังคับที่หุ้นต้องไปต่อเรื่อย ๆ หากไม่ไปต่อจะเข้าอีหรอบเดิมก่อนหน้านี้ (แตะ 0.75 บาท แล้วรูดลงมากองแถว 0.60 บาท) นะจ๊ะ